Όταν ο Γάλλος μαθηματικός Λοράν Σβαρτς ήταν στο Λύκειο,
ανησυχούσε ότι δεν ήταν αρκετά έξυπνος για να λύνει μαθηματικά προβλήματα.
Ίσως έχετε ένα παρόμοιο αίσθημα.
Κάθεστε να γράψετε ένα τεστ μαθηματικών
και αισθάνεστε την καρδιά σας να χτυπά γρηγορότερα
και οι παλάμες σας ιδρώνουν.
Το στομάχι σας δένεται κόμπος και δεν μπορείτε να συγκεντρωθείτε.
Αυτό το φαινόμενο ονομάζεται «άγχος για τα Μαθηματικά»,
και αν το έχετε, δεν είστε οι μόνοι.
Οι ερευνητές πιστεύουν ότι περίπου 20% του πληθυσμού υποφέρει από αυτό.
Μερικοί ψυχολόγοι το θεωρούν μέχρι και διαγνώσιμη πάθηση.
Το άγχος για τα Μαθηματικά δεν σημαίνει απαραίτητα ότι είστε κακοί στα Μαθηματικά·
ούτε κατά διάνοια.
Ο Λοράν Σβαρτς κέρδισε το Μετάλλιο Φιλντς,
το σημαντικότερο βραβείο στα Μαθηματικά.
Κάποιοι πιστεύουν ότι έχουν άγχος για τα Μαθηματικά επειδή δεν είναι καλοί σε αυτά,
αλλά συνήθως ισχύει το αντίστροφο.
Δεν τα πάνε καλά στα Μαθηματικά επειδή έχουν άγχος για αυτά.
Κάποιοι ψυχολόγοι πιστεύουν ότι αυτό οφείλεται
στο ότι το άγχος για τα Μαθηματικά μειώνει έναν γνωσιακό πόρο,
τη μνήμη εργασίας.
Είναι το σύστημα της βραχυπρόθεσμης μνήμης,
που βοηθά στην οργάνωση των απαιτούμενων πληροφοριών για να εκτελεστεί μία εργασία.
Όταν ανησυχείτε αν μπορείτε να λύσετε ένα μαθηματικό πρόβλημα
ή να μην τα πάτε καλά σε ένα τεστ,
καταναλώνεται μνήμη εργασίας
και περιορίζεται η διαθέσιμη μνήμη εργασίας για το ίδιο το πρόβλημα.
Κάποιοι ξαφνικά δυσκολεύονται ακόμα και σε βασικές μαθηματικές δεξιότητες,
όπως αριθμητική, τις οποίες κατά τ' άλλα γνωρίζουν πολύ καλά.
Σίγουρα το ακαδημαϊκό άγχος δεν περιορίζεται στα Μαθηματικά,
αλλά φαίνεται ότι είναι πολύ πιο συχνό,
και προκαλεί πολύ περισσότερο κακό σε αυτό το αντικείμενο.
Γιατί συμβαίνει αυτό;
Οι ερευνητές δεν είναι σίγουροι,
αλλά κάποιες μελέτες υποδεικνύουν
ότι το πώς εκτίθενται τα παιδιά στα Μαθηματικά από γονείς και δασκάλους
παίζει σημαντικό ρόλο.
Αν οι γονείς μιλούν για τα Μαθηματικά ως κάτι δύσκολο και ανοίκειο,
τα παιδιά μπορεί να το εσωτερικεύσουν.
Οι δάσκαλοι με άγχος για τα Μαθηματικά συχνά το μεταδίδουν στους μαθητές τους.
Η πίεση για γρήγορη επίλυση προβλημάτων, αυξάνει το άγχος ακόμα περισσότερο.
Ακόμα, σε κάποιες κουλτούρες,
η ικανότητα στα Μαθηματικά είναι σημάδι εξυπνάδας γενικότερα.
Όταν το διακύβευμα είναι τόσο μεγάλο,
δεν είναι περίεργο που οι μαθητές έχουν άγχος.
Ακόμα και η Μαριάμ Μιρζαχανί, μια σημαίνουσα μαθηματικός
που ήταν η πρώτη γυναίκα που κέρδισε το Μετάλλιο Φιλντς,
αισθανόταν αβέβαιη και έχασε το ενδιαφέρον της για τα Μαθηματικά,
επειδή ο μαθηματικός της στο γυμνάσιο δεν τη θεωρούσε ταλαντούχα.
Αν λοιπόν βιώνετε άγχος για τα Μαθηματικά,
τι μπορείτε να κάνετε;
Τεχνικές χαλάρωσης, όπως σύντομες αναπνευστικές ασκήσεις
έχουν βελτιώσει την επίδοση στα τεστ μαθητών με άγχος για τα Μαθηματικά.
Η καταγραφή των ανησυχιών σας επίσης μπορεί να βοηθήσει.
Αυτή η στρατηγική ίσως βοηθήσει να επανεκτιμήσετε μια στρεσογόνα εμπειρία,
απελευθερώνοντας μνήμη εργασίας.
Και αν έχετε την ευκαιρία,
η φυσική δραστηριότητα, όπως ένας γρήγορος περίπατος,
βαθαίνει την αναπνοή και βοηθά στη χαλάρωση των μυών,
αποτρέποντας τη συσσώρευση του άγχους.
Χρησιμοποιήστε επίσης τις γνώσεις σας για τον εγκέφαλο
για να αλλάξετε τη νοοτροπία σας.
Ο εγκέφαλος είναι ευέλικτος
και οι περιοχές που εμπλέκονται στις μαθηματικές δεξιότητες
μπορούν να αναπτυχθούν.
Αυτή είναι μια ψυχολογική αρχή που ονομάζεται νοοτροπία ανάπτυξης.
Αν θεωρείτε ότι μπορείτε να αναπτυχθείτε και να βελτιωθείτε,
αυτό μπορεί όντως να σας βοηθήσει να αναπτυχθείτε και να βελτιωθείτε.
Αν είστε δάσκαλος ή γονιός μικρών παιδιών,
προσπαθήστε να παίζετε με τα Μαθηματικά
και να εστιάζετε στις δημιουργικές πτυχές τους.
Έτσι οι μαθητές αναπτύσσουν αριθμητικές δεξιότητες
και αργότερα προσεγγίζουν τα Μαθηματικά με αυτοπεποίθηση.
Είναι σημαντικό να δίνετε στα παιδιά χρόνο και χώρο
να επεξεργαστούν τις απαντήσεις τους.
Αν είστε διευθυντής,
διασφαλίστε ότι οι δάσκαλοι έχουν την απαραίτητη θετική προδιάθεση
και μαθηματική αυτοπεποίθηση
ώστε να εμπνεύσουν αυτοπεποίθηση σε όλους τους μαθητές τους.
Επίσης, μην αφήνετε κανέναν να διασπέρνει τον μύθο
ότι τα αγόρια είναι έμφυτα καλύτερα από τα κορίτσια στα Μαθηματικά.
Είναι εντελώς λάθος.
Αν αισθάνεστε άγχος για τα Μαθηματικά,
ίσως δεν σας βοηθά απλά να γνωρίζετε ότι υπάρχει το άγχος για τα Μαθηματικά.
Ή ίσως είναι καθησυχαστικό να δώσετε ένα όνομα στο πρόβλημα.
Ούτως ή άλλως, αν ρίξετε μια ματιά γύρω σας,
είναι πιθανό ότι θα δείτε κάποιον να αισθάνεται το ίδιο πράγμα με εσάς.
Απλώς θυμηθείτε ότι το άγχος δεν αντικατοπτρίζει την ικανότητά σας,
αλλά μπορείτε να το καταπολεμήσετε με τον χρόνο και με επίγνωση.